Taalmonument vier 45ste in 2020 | Netwerk24
Taalmonument vier 45ste in 2020
Die Afrikaanse Taalmonument in die Paarl se 45ste verjaardag word aanstaande jaar in Februarie tydens die Afrikaanse Taalmuseum en Taalmonument se fees gevier.
Die Afrikaanse Taalmonument in die Paarl. Foto: Maryke Swart
Die fees vind op 28 en 29 Februarie op die Paarlberg plaas. Daar sal musiek, 'n pretstap, 'n joga- en digkunsklas en ook vermaak vir die jongspan wees. Daar sal ook drank- en kosstalletjies by die mark beskikbaar wees.
"Die veeltalige, multikulturele program sal Afrikaans in al haar pragtige gedaantes laat pronk om sprekers en nie-sprekers met 'n unieke, gesellige gees te omarm," lui 'n verklaring van die Taalmuseum.
Akkedis en die Heuwels Fantasties is twee van die groepe wat by die fees sal optree.
Saterdag, die "Skrikkeldag", sal afskop met 'n "45 Minute vir Afrikaans"-pretloop waartydens deelnemers stap-stap die pragtige fynbosbedekte berghange en onbekende paadjies kan verken.
Deelnemers wat die pretloop binne 45 minute voltooi, sal 'n goue medalje kry, maar almal staan 'n kans om talle gelukstrekkings met kontantpryse te wen.
Daar sal 'n kos-, kuns- en kunsvlytmark wees, asook die "Groen en Gesond in die Groen Galery", die buiteluggalery waar opkomende Afrikaanse skrywers se werk uitgestal word.